
S Z A K M A I   S E G É D L E T

I. Előszó/Bevezető
A Digitális Nemzet Fejlesztési Programról szóló 1162/2014. (III. 25.) Korm. határozatban foglaltaknak megfelelően és a Nemzeti Infokommunikációs Stratégiával összhangban rögzíti a Digitális Nemzet Fejlesztési Program célrendszerét, melynek egyik stratégiai pillérre az egész országot lefedő, legalább 30 Mbps átviteli sebességet biztosító infrastruktúrának az elérhetővé tétele, amelyre az Új Generációs Hálózatok (NGN) kiépítésével nyílik lehetőség. Ezen nagy ívű cél és feladat megvalósításához szükségessé vált a jelenlegi szabályozás egyszerűsítése és a jogszabályi akadályok elhárítása.
Az elektronikus hírközlési szolgáltatások és infrastruktúra fejlesztésének, kiépítésének ösztönzéséről, a jogszabályi háttér akadálymentesítéséről szóló törvénymódosításokról szóló 2015. évi CXXXVIII. törvény alapján következő törvények módosultak:

· Az épített környezet alakításáról és védelméről szóló 1997. évi LXXVIII. törvény

· Az elektronikus hírközlésről szóló 2003. évi C. törvény

Továbbá a „Digitális Nemzet Fejlesztési Program” megvalósításáról 1631/2014. (XI. 6.) Korm. Határozat alapján módosult:

· az elektronikus hírközlési építmények elhelyezéséről és az elektronikus hírközlési építményekkel kapcsolatos hatósági eljárásokról szóló 14/2013. (IX. 25.) NMHH rendelet
· a Nemzeti Média- és Hírközlési Hatóság egyes eljárásainak igazgatási szolgáltatási díjairól és a díjfizetés módjáról szóló 5/2011. (X. 6.) NMHH rendelet.

A módosítás eredményeképpen módosult a hírközlési létesítmények elhelyezését nehezítető, akadályozó és ebből adódóan a tervezési, kivitelezési folyamat elhúzódását eredményező, bizonyos esetekben meghiúsító szabályozás.

A fenti törvényi és rendeleti szabályozás céljának elérése érdekében szükséges a jogszabály által biztosított feltételeknek és lehetőségeknek az elektronikus hírközlési beruházásokban aktívan részt vevő tervezők, műszaki ellenőrök, felelős műszaki vezetők általi megismerése és hatékony alkalmazása. Ennek érdekében a törvényi és rendeleti hátteret úgy kívánjuk bemutatni, hogy az a szakemberek részére egyértelmű és alkalmazható legyen, a hatósági eljárásra vonatkozó jogszabályi előírásokat megismerjék.
II. A lényegesebb módosítások ismertetése
1.) Az önkormányzati eljárás határideje
Az épített környezet alakításáról és védelméről szóló 1997. évi LXXVIII. törvény módosítása előírja, hogy a 2015. július 16. napját követően indult eljárásokban a hiánytalanul benyújtott telepítési tanulmány terv elfogadásáról az önkormányzat képviselő testülete 30 napon belül dönt. A korábbi szabályozás szerint a döntés nem volt határidőhöz kötve 
2.) Az elektronikus hírközlésről szóló törvényt érintő módosítások

A.) Tulajdonosi hozzájárulás beszerzése
Az elektronikus hírközlésről szóló 2003. évi C. törvény X. fejezete jelentősen módosult, az „Ingatlanhasználat, közös építményhasználat” tekintetében az alábbiak szerint kell eljárni: 
Az elektronikus hírközlési építményt elsősorban állami tulajdonban lévő közterületen vagy meglévő elektronikus építmények közös eszközhasználatával vagy más fizikai infrastruktúra elemeinek felhasználásával kell elhelyezni.  A nemzetgazdaság szempontjából kiemelt jelentőségű beruházások megvalósításához a Magyar Állam tulajdonában álló ingatlanok igénybevétele vonatkozásában a tulajdonosi hozzájárulás nem szükséges. Ez a rendelkezés azonban nem mentesíti az igénybevevőt az ingatlan nyilvántartásba bejegyzett vagyonkezelő vagyonkezelői hozzájárulásának kérésére vonatkozó kötelezettsége alól. Pld. közútkezelői hozzájárulás kérése
B.) Közös infrastruktúra használata

A hálózatüzemeltető és az elektronikus hírközlési szolgáltató együttműködnek a nagy sebességű elektronikus hírközlő hálózatok kiépítése érdekében. Ennek keretében a hálózatüzemeltető köteles tűrni a fizikai infrastruktúrájának a hírközlési építménykiépítéséhez történő felhasználását. Az elektronikus hírközlési építmény kiépítésének és karbantartásának költségeit az elektronikus hírközlési szolgáltató viseli.   
A módosítás eredményeképpen az Eht. meghatározza, hogy mit értünk fizikai infrastruktúrán és hálózatüzemeltetőn.
· A fizikai infrastruktúra: „a hírközlő vezetékek, az aktív hálózati elemeket nélkülöző optikai szál, az ivóvíz-törzshálózat és az ivóvíz-bekötővezeték (azaz emberi fogyasztásra szánt víz szállítására használt hálózati elemek) kivételével az alább felsorolt hálózatüzemeltető hálózatához tartozó, különösen átviteli vagy elosztó hálózat elemek, csővezeték, védőcsövek, védő csövek szerelvényei, alépítmény, ellenőrzőkamra, ellenőrzőakna, szekrény, építmény, antennaszerkezet, torony, tartóoszlop vagy más olyan elem, amely a hálózat más elemeinek fogadására szolgál anélkül, hogy maga is a hálózat aktív részévé válna.”
· Hálózatüzemeltető: „a földgáz, a villamos energia, a táv hő előállításával, termelésével, szállításával, elosztásával vagy átvitelével kapcsolatos szolgáltatások, a közvilágítás, a víziközmű-szolgáltatás, valamint a vasúti, közúti, hajózási, repülőtéri, más közlekedési szolgáltatások nyújtására szolgáló fizikai infrastruktúra tulajdonosa, illetve annak üzemeltetője, valamint a nyilvános elektronikus hírközlő hálózat üzemeltetője”.

Az elektronikus hírközlési szolgáltató részére megnyílik a lehetőség a hírközlő vezetékek fentiekben megjelölt infrastruktúrán történő elhelyezésre és ezáltal csökken a beruházási költség és a megvalósítás időtartama. 
A meglévő infrastruktúra közös használata az alábbi feltételek mellett lehetséges:
Az elektronikus hírközlési szolgáltató írásban megállapodik a hálózat üzemeltetőjével. A megállapodás megkötéséhez az alábbi lépéseket írja elő az Eht.:

A szolgáltató ajánlatával megkeresi a hálózatüzemeltetőt. Az ajánlatnak tartalmazni kell a létesíteni kívánt elektronikus hírközlési építmény megjelölését, jellemzőit, elhelyezésének helyét, módját és helyigényét, a fizikai infrastruktúra igénybe venni kívánt elemeinek megjelölését, az igényelt használati jog és szükség szerint a kapcsolódó szolgalmi jog pontos tartalmát, az elhelyezni kívánt hírközlési berendezések megjelölését és műszaki jellemzőit, a környezet helyreállítására vonatkozó tervet, a használati jog és a szolgalmi jogra vonatkozó szerződés tervezetet, és a hálózat üzemeltetője részére fizetendő ellenértéket tartalmazó egyértelmű ajánlatot. A hálózatüzemeltető az ajánlat beérkezésétől számított 15 napon belül írásban válaszol. A válasznak tartalmazni kell az érintett fizikai infrastruktúra átalakításra vagy átalakítás nélkül tett alkalmasságára vonatkozó nyilatkozatot, az átalakításra költségeire vonatkozó becslést, valamint az átalakítás kivitelezésének várható időtartamát. Hálózatüzemeltető a hozzájárulást csak akkor tagadtathatja meg, ha a fizikai infrastruktúra nem alkalmas, a helyigény nem megfelelő, a létesítés emberéletet veszélyeztet, más hálózat biztonságát veszélyezteti, más megfelelő infrastruktúrát ajánl fel. 
Az elektronikus hírközlési szolgáltató a hálózatüzemeltető válaszának beérkezésétől számított 15 napon belül írásban válaszol a hálózatüzemeltető által megadott műszaki-gazdasági feltételek elfogadásáról vagy elutasításáról. Ha a hálózatüzemeltető az ajánlatot elutasítja, vagy a megállapodást 45 napon belül nem jön létre, a Hatóság kérelemre a használati jogot és szükség szerint a kapcsolódó szolgalmi jogot alapító határozatával – a nagy sebességű elektronikus hírközlő hálózat kiépítéséhez fűződő közérdekből, a szükséges mértékben – korlátozhatja a hálózatüzemeltetőnek a fizikai infrastruktúra feletti használatának és a használat átengedésének jogát. A Hatóság részére egyidejűleg az elektronikus építmény létesítésére vonatkozó engedély iránti kérelem benyújtható, ebben az esetben a Hatóság a vitás kérdések lezárásáig az elektronikus hírközlési létesítmény engedélyezésére vonatkozó eljárást felfüggeszti. A Hatóságnak meg kell kísérelni egyezség létrehozását az ellenérdekű felek között. Amennyiben a benyújtott bizonyítékok alapján a Hatóság nem tudja eldönteni a vitát bizonyos szakkérdésekben szakhatóságokat vonhat be.

A Hatóság a határozatában meghatározza a fizikai infrastruktúra tartalmát, a hozzáférési díjnak a mértékét.

C.) Az elektronikus hírközlési létesítmény önkormányzati vagy magántulajdonon történő elhelyezése.

További fontos része az akadálymentesítésnek, hogy abban az esetben, ha az elektronikus hírközlési infrastruktúra elhelyezésére állami tulajdonban lévő közterületen, meglévő elektronikus építmények közös használatával, vagy más fizikai infrastruktúra felhasználásával nincs lehetőség az elektronikus hírközlési szolgáltató a hálózatüzemeltetőnél, a helyi önkormányzatnál vagy a magántulajdonban álló ingatlan tulajdonosnál kezdeményezi az elektronikus hírközlési építmény létesítésére irányuló megállapodás megkötését. Amennyiben ezen megállapodás 45 napon belül nem jön létre, az elektronikus hírközlési építmény elsősorban a hálózatüzemeltető fizikai infrastruktúráján, illetve másodsorban a helyi önkormányzat tulajdonában vagy magántulajdonban álló ingatlanon is elhelyezhető.
A Hatóság a szolgáltató kérelmére szolgalmi vagy más használati jogot alapító határozatával az érintett ingatlan tulajdonosát - a nyilvánosan elérhető elektronikus hírközlési szolgáltatásokban megtestesülő közérdekből - korlátozhatja az ingatlan használatában, ha a szolgáltató bizonyítja, hogy  az érintett ingatlan tulajdonosával való megállapodás érdekében minden tőle elvárhatót megtett. 
Az állami tulajdonban álló ingatlan és a közös eszközhasználattal érintett elektronikus hírközlési építmény tulajdonosa kivételével az érintett ingatlan tulajdonosát a korlátozás mértékének megfelelő, a Ptk. szerinti kártalanítás illeti meg.

Az elektronikus hírközlési építményt elhelyező elektronikus hírközlési szolgáltató az építési munkálatok befejezésével a környezet eredeti állapotának helyreállítására köteles.

A jogszabályi módosítások a tulajdonjog korlátozása tekintetében az arányosság elvét figyelembe kell venni, azonban ezzel együtt megteremti annak lehetőségét, hogy a hozzájárulások megfelelő határidőn belüli megszerezhetők legyenek.
Összességében a változások az elektronikus hírközlési létesítmények telepítésének feltételeit egyszerűsítették és idegen infrastruktúrán történő elhelyezés lehetőségét megteremtették. 

3.) Az elektronikus hírközlési építményekkel kapcsolatos hatósági eljárásokról szóló 14/2013. (IX. 25.) rendeletek módosítása

A 14/2013. (IX. 25.) NMHH rendelet módosítása egyrészt a beruházások gyorsabb megvalósítását teszi lehetővé, másrészt a jogszabály alkalmazása során szerzett tapasztalatok alapján pontosítja a jogszabály szövegét, megkönnyítve a jogszabály alkalmazását.
A.) Bejelentések

Talán az egyik legfontosabb változás, hogy 2015. július 16. napját követően a feltételek teljesülése esetén a rendelet –bár maximált hosszúságú szakaszra vonatkozóan- lehetővé teszi hálózatkiváltások tekintetében a bejelentés alapján történő építést vagy bontást. Ahhoz, hogy ez az építési tevékenység építési vagy bontási engedély nélkül, bejelentés alapján legyen elvégezhető az alábbi feltételeknek teljesülniük kell:

·  egyrészt az építmény hossza nem haladhatja meg az 1000 métert,
másrészt más fizikai infrastruktúra építése vagy átépítése miatt szükséges az építmény áthelyezése. Ilyen lehet pl. a földgáz, a villamos energia, táv hő előállításával, termelésével, szállításával elosztásával, vagy átvitelével kapcsolatos szolgáltatások, a közvilágítás, a víziközmű-szolgáltatás, valamint a vasúti, közúti, hajózási, repülőtéri, más közlekedési szolgáltatások nyújtására szolgáló infrastruktúra. A rendelet mellékletében külön meghatározásra került az előzetes és az utólagos bejelentés mellékleteként benyújtandó dokumentáció tartalma külön az antennák és antennatartó szerkezetekre és külön a vezetékes elektronikus hírközlési építményekre vonatkozóan. 

B.) Alépítmények

Szintén egyszerűbbé teszi, az építési tevékenység végzését, ezáltal pedig gyorsítja a beruházást az a módosítás, amely bejelentés alapján már nem csak a jogszerűen épült elektronikus hírközlési célú alépítményi csőhálózatba teszi lehetővé a kábel-, illetve a védőcső behúzását, hanem elektronikus hírközlési célra alkalmas alépítményi csőhálózatba is. 
C.) Bejelentés nélkül végezhető tevékenységek
Változott az építési vagy bontási engedély nélkül, továbbá bejelentés nélkül végezhető építési tevékenységek szabályozása is, hiszen az eddigi 4.0 m2-nél nem nagyobb alapterületű és 3.0 m-nél nem magasabb elektronikus hírközlési építményhez képest a módosítás után már 15,0 m2-nél nem nagyobb alapterületű és 4,0 m-nél nem magasabb elektronikus hírközlési eszközök elhelyezésére szolgáló építmény is elhelyezhető. Ezáltal lehetővé vált például a nagyobb méretű konténerek elhelyezése engedély vagy bejelentés nélkül is.
Szintén az építési vagy bontási engedély nélkül, továbbá bejelentés nélkül végezhető építési tevékenységeket érintő változás, hogy a jogerős használatbavételi vagy fennmaradási engedéllyel rendelkező, vagy nyilvántartásba vett elektronikus hírközlő hálózathoz csatlakozó, maximum 100 m hosszúságú hálózatrész létesítése esetén már nem feltétel az, hogy a létesítés az előfizetői hozzáférési pont kiépítését szolgálja, mivel ez a feltétel a rendelet szövegéből törlésre került. Ezáltal lehetővé vált bármilyen maximum 100 m hosszúságú hálózatrész létesítése engedély vagy bejelentés nélkül is.
D.) Használatbavételi engedélyezési eljárás

A használatbavételi engedélyt érintő változás, hogy a több építési szakaszban, az egyes szakaszokra külön-külön kiadott építési engedélyek alapján megépített elektronikus hírközlési építményre együttesen is lehet kérni használatbavételi engedélyt. Ez a módosítás lehetővé teszi, hogy abban az esetben, ha beruházás során több építési szakaszra bontva került sor az építmény építési engedélyeinek kiadására, a használatbavétel során az elkészült építmény egészére egyben is lehet használatbavételi engedélyt kérni.

E.) Nemzetgazdasági szempontból kiemelt jelentőségű ügyek

Digitális Nemzet Fejlesztési Program gyors megvalósítását segíti elő a hálózatfejlesztési projektek beruházásaival összefüggő hatósági engedélyezések határidejét 45 napról 30 napra, a szakhatóságok ügyintését pedig 15 napról 8 napra csökkentették. (392/2014. (XII.31.) Korm. Rendelet 3. § (1) bekezdés.)
Ezekben az ügyekben nem kell településképi véleményezési eljárást lefolytatni. A meghozott döntések (építési engedély) fellebbezésre tekintet nélkül végrehajthatók. Itt azonban fontos kiemelni azt is, hogy ezekben a kiemelt jelentőségű ügyekben hozott döntéseit a hatóság hirdetményi úton közli és ebben az esetben a döntés közlésének a napja a hirdetmény kifüggesztését követő hatodik nap. (392/2014. (XII.31.) Korm. Rendelet 3. § (3) bekezdés.)

F.) Tájékoztatás tervezett beruházásokról

 Az elektronikus hírközlési építmények elhelyezésének települési szakági tervezésre vonatkozó szabályainál lényeges módosítás, hogy az érintett elektronikus hírközlési szolgáltatók számára lehetőséget kell biztosítani, hogy az adott településre vagy településrészre tervezett beruházásaikról információt adjanak. Az érintett elektronikus hírközlési szolgáltatók megkeresését hitelt érdemlően igazolni kell. A megkeresés során tájékoztatni kell az érintett elektronikus hírközlési szolgáltatókat a tervezési feladatról és annak tartalmáról.
A Rendelet 4. számú melléklete részletesen tartalmazza a településfejlesztési koncepcióhoz, a településszerkezeti tervhez, valamint a helyi építési szabályozáshoz készülő elektronikus hírközlési fejezet tartalmát

4.) A díjfizetés módjáról szóló 5/2011. (X. 6.)  NMHH rendelet módosítása

Az 5/2011. (X. 6.) NMHH rendelet –röviden díjrendelet- módosítása során az építési-, és a használatbavételi engedélyezési eljárásokhoz kapcsolódó díjak mérséklése történt meg Csökkentve ezzel a beruházások anyagi terheit. A módosítás egyúttal megszünteti a fennmaradási engedélyezési eljárás kifizetődőbb alkalmazását az építési és használatbavételi engedélyeztetési eljárásokkal szemben.   
Az építési-, használatbavételi-, fennmaradási engedélyezési eljárások 2015. május 28-tól hatályos díjainak mértékét az alábbi táblázat tartalmazza;

	Az építési engedélyezési eljárás díja:

	0 km-2,99 km között:
	20 000 Ft/km 
	minimum: 20 000 Ft

	3,00 km-9,99 km között
	60 000 Ft + a 3 és 9,99 km közé eső rész után 18 000 Ft/km
	

	10 km felett
	186 000 Ft + a 10 km feletti rész után

10 000 Ft/km
	maximum: 500 000 Ft

	A használatbavételi engedélyezési eljárás díja:

	0 km-2,99 km között:
	15 000 Ft/km
	minimum: 10 000 Ft

	3,00 km-9,99 km között
	45 000 Ft + a 3 és 9,99 km közé eső rész után 8 000 Ft/km
	

	10 km felett
	101 000 Ft + a 10 km feletti rész után

5000 Ft/km
	maximum: 200 000 Ft

	A fennmaradási engedélyezési eljárás díja:

	0 km-2,99 km között:
	40 000 Ft/km
	minimum: 20 000 Ft

	3,00 km-9,99 km között
	120 000 Ft + a 3 és 9,99 km közé eső rész után25 000 Ft/km
	

	10 km felett
	295 000 Ft + a 10 km feletti rész után

15 000 Ft/km
	maximum: 800 000 Ft


Budapest, 2015. október 06.

Összeállította: Rácz József. 

